ล่าหนี้ประกันเจ๊ง
สั่งผู้ชำระบัญชีตามเงิน300ล้านแฉแอบขายกรมธรรม์ลูกค้าอื้อ
10 ส.ค. 2554

สั่งผู้ชำระบัญชีตามเงิน300ล้านแฉแอบขายกรมธรรม์ลูกค้าอื้อ
คลังตั้งผู้ชำระบัญชีตามล่าหนี้กว่า 300 ล้านบาท ของลิเบอร์ตี้วิคเตอรี
นายอารีพงศ์ ภู่ชอุ่ม ปลัดกระทรวงการคลัง ประธานคณะกรรมการกำกับและส่งเสริมการประกอบธุรกิจประกันภัย (คปภ.) ได้ลงนามคำสั่งแต่งตั้งให้นายไชยาพรมโสดา และนางสุคนธ์ กอบพิมาย เป็นผู้ชำระบัญชีของบริษัท วิคเตอรี ประกันภัย สำหรับบริษัท ลิเบอร์ตี้ประกันภัย ได้มีคำสั่งแต่งตั้งนายสมนึก พุ่มไฉยา นายสมเกียรติ สุขโต และนายธนวัต นพมณีวรรณ์ เป็นผู้ชำระบัญชี หลังจาก คปภ.มีคำสั่งปิดกิจการ 2 บริษัทไปเมื่อวันที่ 6 มิ.ย. 2554




 
ทั้งนี้ ผู้ชำระบัญชีจะต้องทำหน้าที่ติดตามหนี้สินกว่า 300 ล้านบาท หลังจากทั้งสองบริษัทถูกคำสั่งเพิกถอนใบอนุญาตจากกระทรวงการคลัง และเปิดโอกาสให้ทั้งสองบริษัทยื่นคำฟ้องกรณีการออกคำสั่งดังกล่าวต่อศาลปกครองได้ภายใน 90 วัน
นายสรศักดิ์ ทันตสุวรรณ รองเลขาธิการด้านตรวจสอบ คปภ.เปิดเผยว่า ขณะนี้มีประชาชนมาร้องเรียนว่า บริษัท ลิเบอร์ตี้ประกันภัย ค้างชำระค่าสินไหมทดแทนมีจำนวน 1,140 ราย เป็นค่าสินไหมทดแทน 70 ล้านบาท และลูกหนี้อื่นๆ รวมหนี้ที่ค้างชำระทั้งหมดในขณะนี้ 232 ล้านบาท
ขณะที่ บริษัท วิคเตอรี ประกันภัย มีประชาชนยังไม่ได้รับการชดเชยค่าสินไหมประมาณ 3 ล้านบาท แต่จำนวนมูลหนี้อาจจะเพิ่มขึ้น เนื่องจากตรวจสอบพบว่าบริษัทมีการลักลอบขายประกันให้กับทางกลุ่มสหกรณ์ โรงเรียน และประชาชนทั่วไป 
“พอมีการสั่งปิดบริษัทจะทำให้เจ้าหนี้ต่างๆ มาแสดงตัวเพื่อยื่นชำระหนี้ มูลหนี้ที่กล่าวมาเป็นเพียงการประเมินเบื้องต้นเท่านั้น” นายสรศักดิ์ กล่าว
นายสรศักดิ์ กล่าวว่า ขั้นตอนต่อไปคือ ผู้ชำระบัญชี จะเข้าไปดูว่าทั้งสองบริษัทมีทรัพย์สินอยู่ที่ไหนบ้าง จากนั้นก็ติดตามกลับคืนมา แล้วนำมาขายเพื่อนำเงินมาเฉลี่ยเพื่อชำระหนี้แก่ลูกค้า และเจ้าหนี้อื่นๆ 
นอกจากนี้ ทางกองทุนประกันวินาศภัย ที่ตั้งขึ้นมาเพื่อดูแลลูกค้าของบริษัทประกันวินาศภัยที่ถูกสั่งปิดกิจการ มีเงินเพียงพอที่จะชดเชยให้กับลูกค้าของทั้งสองบริษัท แต่ขณะนี้อยู่ระหว่างการแก้กฎหมาย เพื่อนำเงินกองทุนออกมาชดเชยให้ลูกค้าก่อน โดยไม่ต้องรอให้กระบวนการล้มละลายของบริษัทจบสิ้น 
“เราคาดว่าจะได้รับการชดเชยในเวลาไม่นาน ประชาชนควรรีบยื่นรับชำระหนี้ได้ที่ คปภ.ทั่วประเทศ” นายสรศักดิ์ กล่าว
นายสรศักดิ์ กล่าวว่า สำหรับความเดือดร้อนของลูกค้านั้น ขณะนี้มีบริษัทประกันภัย 19 บริษัทที่เข้ามารับโอนลูกค้าที่กรมธรรม์ยังมีผลบังคับอยู่ในขณะนี้ ได้คัดเลือกจากบริษัทประกันวินาศภัยที่มีเงินกองทุนสูงกว่าที่กฎหมายกำหนดตั้งแต่ 200% ขึ้นไป โดยจะทำการคุ้มครองระยะเวลาที่กรมธรรม์ยังไม่ครบสัญญา แต่มีเงื่อนไขว่าลูกค้าจะต้องซื้อประกันภัยปีต่อไปจากบริษัทดังกล่าว
นายสรศักดิ์ยืนยันว่า บริษัทประกันภัยที่เหลือมีเงินกองทุนสูงกว่าที่ คปภ. กำหนด แต่ทาง คปภ.ไม่ได้นิ่งนอนใจ ได้ตรวจสอบเครือข่ายการลงทุน การทำตลาด การปล่อยกู้ของบริษัท การจ่ายสินไหม หากพบสิ่งผิดปกติจะเข้าไปสั่งให้แก้ไขทันทีเพื่อไม่ให้ปัญหาซ้ำรอย 
ทั้งนี้ บริษัท ลิเบอร์ตี้ประกันภัย มี พ.ต.ท.พงษ์ชัย วราชิต เป็นผู้บริหารและถือหุ้นใหญ่ ส่วนบริษัท วิคเตอรี ประกันภัย มีนายวีระเดช รุ่งโรจน์ธนกุล เป็นผู้ถือหุ้นใหญ่